Februarie 3, 2017 in Uncategorized
Die bestuurspan van die Pers in die 90's. Voor in die middel sit Eric Wiese. Ek staan agter hom. Voor van links is Philip Meyer, Robert Crowther, Eric, Conrad Sidego en George Coetzee. Agter is van links Andrew Marais, Hennie van Deventer, Helgard Raubenheimer en Salie de Swardt.
Gelukkig was daar iemand soos kollega Eric Wiese om op terug te val. Hierdie nederige gewese finansiele direkteur van die Pers is inderdaad een van die gesiglose helde van sy tyd, nie net weens sy eie formidabele bydraes nie, maar ook in die rol van 'n Aäron en Hur sommer in een, wat wankelende Mosesse soos ekself se arms moes orent hou.
Kollega Eric het darem die teenwoordigheid van gees behou om toe 'n straatkind hom nader, vir hom 'n onvergeetlike antwoord te gee: "Nee, ek het klaar die geld vir jou pa gegee!" Die res van ons het ons aan die episode verkneukel!
Veral op sy gereelde heen-en-weer-vlugte Johannesburg toe vir bestuursverpligtinge is Eric se ingesteldheid oor taal telkens uitgedaag met SAL-kajuitpersoneel wat verseg om 'n woord Afrikaans oor die lippe te neem. Op die betrokke aandvlug weer. Ete word bedien, maar al die aankondigings kom net in Engels.